حرام بن ملحان

حرام بن ملحان غزوہ بدر میں شریک صحابی اور قاری کے لقب سے ملقب تھے۔

نام ونسب 
حرام نام، قاری لقب ،سلسلہ نسب یہ ہے، حرام بن مالک (ملحان) بن خالد بن زید بن حرام بن جندب بن عامر، بن غنم بن عدی بن نجار بن ثعلبہ بن عمرو بن خزرج، ام سلیم کے بھائی تھے،جو آنحضرتﷺ کی خالہ اورانس بن مالک صحابی مشہور کی والدہ ماجدہ تھیں۔

اسلام 
بنو نجار،صدائے اسلام پر لبیک کہنے میں تمام انصار کے پیش پیش رہے تھے ام سلیم کی وجہ سے خاندان عدی اسلام کے نام سے آشنا ہوچکا تھا، اس لیے بھائی نے بھی قبول اسلام میں سبقت کی۔

غزوات اور وفات 
غزوہ بدر اوراحد کے معرکوں میں ان کی شرکت کا پتہ نہیں چلتا، سریہ بئر معونہ میں جو احد کے بعد ہوا تھا ان کے موجود تھے۔
ایک مرتبہ آنحضرتﷺ کے پاس کچھ لوگ یہ درخواست لے کر آئے کہ ہمارے ملک میں اشاعتِ اسلام کے لیے کچھ آدمی بھیج دیجئے جو قرآن وسنت کی اچھی طرح تعلیم دے سکیں، آپ نے 70 آدمیوں کو جو قراء کے لقب سے مشہور تھے، ان کے ساتھ کر دیا، حرام بھی اسی جماعت میں تھے،وہاں پہنچ کر ایک مقام پر قیام کیا، حرام دو آدمیوں کے ساتھ جن میں سے ایک کے پاؤں میں لنگ تھا قبیلہ میں اشاعتِ اسلام کے لیے گئے اور یہ کہہ کر ان کو قریب چھوڑدیا کہ تم یہیں ٹھہرو، پہلے میں جاتا ہوں اگر زندہ بچ گیا تو خیر، ورنہ تم دوڑ کر ہمارے ساتھیوں کو خبر کردینا اور قبیلہ میں جاکر کہا کہ میں آنحضرتﷺ کی رسالت پر کچھ کہنا چاہتا ہوں، تم مجھے امان دیتے ہو؟ ادھر ان کی تقریر شروع ہوئی تھی کہ ادھر قبیلہ والوں نے ایک شخص کو اشارہ کر دیا جس نے پیچھے سے نیزہ کا وار کیا جو ایک پہلو کو توڑ کر دوسرے پہلے سے نکل گیا،حرام نے زخم کا خون لے کر چہرہ اور سر پر چھڑکا اور فرمایا اللہ اکبر! "فزت ورب الکعبہ"رب کعبہ کی قسم میں کامیاب ہوا،دونوں ساتھیوں میں سے جن کے پاؤں میں لنگ تھا پہاڑ میں چھپ رہے،دوسرے نے مسلمانوں کو خبر کی،واقعہ سن کر سب موقع پر پہنچ گئے اور اسی جگہ لڑکر جامِ شہادت نوش کیا۔
آنحضرتﷺ کو اس کی خبر ہوئی تو آپ نے ایک مہینہ تک قاتلین کے حق میں بد دعا کی۔

فضل وکمال 
قرآن وحدیث میں اس قدر عبور تھا کہ نجد میں ان کی اشاعت کے لیے مقرر کیے گئے، صحیح مسلم میں ہے کہ قرآن پڑھا کرتے اور رات کے وقت اس کا درس دیتے تھے، اسی وجہ سے قاری لقب پڑ گیا تھا۔

اخلاق 
رات نماز پڑہتے،دن کو مختلف نیک کام کرتے، مسجدنبوی میں پانی بھر کر رکھتے،لکڑی کاٹ کر فروخت کرتے، اوراس سے اصحاب صفہ اوردوسرے محتاج مسلمانوں کی غذا مہیا کرتے تھے۔

ان کریمانہ اخلاق میں جوش ملی جس کا نظارہ اوپر ہوچکا ہے، ایسا دیدہ زیب مرقع پیش کرتا ہے، جس کے بعد دوسرے مرقع کی حاجت نہیں رہتی۔

حوالہ جات 

اصحاب بدر
ساتویں صدی کی عرب شخصیات
نامعلوم جائے وفات
تاریخ پیدائش نامعلوم
نامعلوم تاریخ وفات
صحابہ و صحابیات
ویکی ڈیٹا سے مطابقت رکھنے والی مختصر تفصیل